I. Štefanec, poslanec: (2008-11-26):
Za správny trend nepovažujem ani skutočnosť, že štátny rozpočet neposkytuje impulz pre rozvoj hospodárstva tak potrebný najmä v súčasných časoch, keď na Slovensko v roku 2009 bude doliehať svetová finančná kríza. Verím, že práve návrhy, ktoré sme pripravili a ktoré sme predpokladali, sú takýmto impulzom a o to viac ma mrzí, že aj dnes táto snemovňa odmietla tri návrhy, ktoré boli zakomponované v zákone o dani z príjmov. Išlo o zníženie rovnej dane na 16 %, išlo o zvýšenie zdaniteľného minima a o to, aby do daňovej prémie boli zahrnutí aj živnostníci. Len pre ilustráciu dovolím si vám povedať, že pokiaľ by tieto návrhy prešli, tak by mala z toho osoh najmä stredná vrstva a najmä nízkopríjmové skupiny. Ľudia do 12 500 korún mesačného príjmu by neplatili žiadne dane a na priemernom plate by to pocítil každý občan Slovenska sumou 560 korún mesačne, čo je ročne 6 720 korún a v prípade, že by rodina mala dvoch zamestnaných živiteľov s priemerným platom je to suma takmer 13,5-tisíca korún ročne. To sú teda sumy, ktoré ste odmietli a ktoré podľa môjho názoru najlepšie svedčali o návrhoch, ktoré by zabezpečili sociálnu spravodlivosť, pretože nepovažujem za sociálne spravodlivé väčšie prerozdeľovanie, nepovažujem za sociálne spravodlivé, ak niekto chce ľuďom viac brať a rozhodovať, že niekomu dá a niekomu nie, ale za sociálne spravodlivé považujem systémy, ktoré umožňujú vytvárať rovnaké predpoklady a o tom je práve znižovanie daní. Tento návrh rozpočtu má ešte jednu veľkú chybu, a to je skutočnosť, že ráta s odchodom 150-tisíc ľudí z druhého piliera a minutím ich prostriedkov už v jednom roku. Nebojím sa povedať, že vláda chce ukradnúť tieto prostriedky z osobných účtov sporiteľov a minúť ich v jednom roku. Preto som už pri začiatku tejto schôdze navrhoval, aby sme schválili uznesenie, kde by Národná rada zaviazala vládu, aby peniaze ľudí, ktorí odídu z druhého piliera neboli minuté, ale aby tieto prostriedky boli vedené na špeciálnom účte v Národnej banke Slovenska. Druhý pilier je politickou témou takmer celé volebné obdobie. My sme boli veľmi aktívni a už dvakrát sme navrhovali ústavný zákon o ochrane starobných dôchodkov. Zorganizovali sme petíciu na ochranu starobných dôchodkov. V poslednom čase aj okrúhly stôl na túto tému a máme záujem zlepšiť korektnú informovanosť o tejto téme. Dovoľte mi pripomenúť, že keď hovoríme o druhom pilieri, tak až 78 % sporiteľov malo pri vstupe do druhého piliera menej ako 44 rokov. To znamená, že veľmi dobre pochopili tento systém najmä vďaka informovanosti. Práve zavedenie kapitalizačného piliera bolo pozitívne hodnotené aj správami Európskej komisie, v ktorých sa uvádza doslova: „Slovensko sa dostalo do skupiny krajín so stredne rizikovým vývojom verejných financií práve vďaka dôchodkovej reforme. Krajiny ako Česká republika, Portugalsko, Grécko, teda krajiny, kde dôchodková reforma neprebehla, sú v skupine krajín, v ktorých hrozia vysoké a dlhodobé riziká.“ Mimochodom o potrebe riešenia demografického vývoja hovorí okrem iných aj vízia Akadémie  vied do roku 2030, ktorú si objednala súčasná vláda. Som presvedčený, že  občania, ktorí vstupovali do druhého piliera za vopred stanovených podmienok, ktoré garantoval štát, tak majú právo domáhať sa rovnakých pravidiel. Pretože akákoľvek zmena pravidiel spôsobuje len neistotu a nestabilitu. Snaha o likvidáciu druhého piliera, ktorá ide priamo zo strany predsedu vlády, je založená len na odpore voči všetkému súkromnému a všetkému nezávislému. Aj to je dôvodom, aby sme zaznamenali výroky, ako napríklad porovnávanie DSS-iek s nebankovými subjektmi a podobné lži, ktoré boli viackrát vyvrátené. No ako som spomínal, v návrhu štátneho rozpočtu vláda počíta s týmito 10 miliardami, takže si vám dovolím predložiť pozmeňujúci návrh, ktorý v prípade prijatia zabezpečí, aby prostriedky, ktoré momentálne sú na osobných účtoch sporiteľov v prípade ich odchodu z druhého piliera vláda neprejedla. Pozmeňujúci návrh je nasledovný. V uznesení k návrhu rozpočtu Sociálnej poisťovne na rok 2009 sa záväzné ukazovatele menia takto: V bode A ods. b v riadku v základnom fonde starobného poistenia sa znižujú o 6 974-tisíc Sk. Ten údaj je v tisícoch. V bode B v riadku zdroje celkom sa znižujú o tú istú hodnotu. Odôvodnenie. Vláda predložila do Národnej rady návrh rozpočtu Sociálnej poisťovne, v ktorom  predpokladá návrat 150-tisíc sporiteľov späť do prvého piliera. Zároveň očakáva, že zdroje získané z prestupu týchto sporiteľov v tom istom roku spotrebuje na výplatu dôchodkov či vylepšenie deficitu. S takýmto návrhom zásadne nesúhlasíme. Navrhujeme preto vylúčiť tieto zdroje v objeme takmer 7 miliárd korún z príjmov rozpočtu Sociálnej poisťovne, a teda i z verejného rozpočtu. Dámy a páni, dovolím si vás požiadať o podporu tohto návrhu. Každý, kto ho podporí, tak dokáže, že chce, aby vláda neprejedla prostriedky, ktorými si ľudia zodpovedne šetria na starobu na svoju budúcnosť. Ďakujem pekne za podporu. (Potlesk.)